ai4bharat/Pralekha huggingface dataset:
வணிகம் மற்றும் தொழில்துறை அமைச்சகம்
“உலகத்துக்காக இந்தியாவில் தயாரிப்போம்” என்பது குறித்த பட்ஜெட்டுக்கு பிந்தைய இணைய வழி கருத்தரங்குக்கு டிபிஐஐடி ஏற்பாடு
தொடக்க அமர்வில் பிரதமர் உரையாற்றுகிறார்
இந்தியாவை உலகின் உற்பத்தி மையமாக மாற்ற வேண்டுமென்ற பிரதமர் திரு நரேந்திர மோடியின் தொலைநோக்குக்கு இணங்க மத்திய வர்த்தகம் மற்றும் தொழில் அமைச்சகத்தின் தொழில் மற்றும் சர்வதேச வர்த்தக மேம்பாட்டுத் துறை , பட்ஜெட்டுக்கு பிந்தைய இணைய வழி கருத்தரங்கை ”உலகத்திற்காக இந்தியாவில் தயாரிப்போம்” என்ற பெயரில் 3-ம் தேதி வியாழக்கிழமை ஏற்பாடு செய்துள்ளது.
இந்தியா @100 என்பதற்கான திட்டமிடுதலை மத்திய பட்ஜெட் 2022-ல் முன்னெடுத்துச் செல்கிறது உற்பத்தித் துறையை முக்கிய அம்சமாக கொண்டு வளர்ச்சி, வேலை வாய்ப்புக்கு முன்னுரிமை அளிக்கப்பட்டுள்ளது. ஏற்றுமதியில் டிரில்லியன் டாலர் இலக்கை எட்டும் வகையில் எம்.எஸ்.எம்.இ துறைக்கு முக்கியத்துவம் அளிக்கப்படும்.
இந்தக் கருத்தரங்கின் தொடக்க அமர்வில் பிரதமர் திரு நரேந்திர மோடி உரையாற்றுவார். மத்திய தொழில் மற்றும் வர்த்தகத் துறை அமைச்சர், மத்திய, மாநில மொழில் துறை மூத்த அதிகாரிகள் மற்றும் தொழில் நிறுவனங்களின் பிரதிநிதிகள் இதில் கலந்து கொள்வார்கள்.
மேலும் கூடுதல் விவரங்களுக்கு இதன் ஆங்கில செய்திக் குறிப்பை காணவும்: https://pib.gov.in/PressReleasePage.aspx?PRID=1802275
பிரதமர் அலுவலகம்
ஐ.டி.பி.ஓ சர்வதேச கண்காட்சி மற்றும் மாநாட்டு மையத்தின் பணியாளர்களை பிரதமர் கௌரவித்தார்
புதிய ஐடிபிஓ சர்வதேச கண்காட்சி மற்றும் மாநாட்டு மையத்தில் பிரதமர் திரு. நரேந்திர மோடி இன்று பூஜை செய்து, மையத்தின் கட்டுமானத்தில் ஈடுபட்டுள்ள பணியாளர்களை பாராட்டினார்.
பிரதமர் ட்விட்டரில் பதிவிட்டுள்ளதாவது:
"தில்லியில் ஒரு நவீன மற்றும் எதிர்கால சர்வதேச கண்காட்சி மற்றும் மாநாட்டு மையம் உள்ளது, இது இந்தியாவில் மாநாட்டு சுற்றுலாவை ஊக்குவிக்கும், இது உலகெங்கிலும் இருந்து மக்களைக் கொண்டுவரும். மத்திய அரசின் பொருளாதாரம் மற்றும் சுற்றுலா தொடர்பான நன்மைகளும் பன்மடங்கு அதிகரிக்கும்’’ .
"தில்லியில் ஈர்க்கக்கூடிய சர்வதேச கண்காட்சி மற்றும் மாநாட்டு மையத்தை உருவாக்க உழைத்த பணியாளர்களைக் கௌரவித்தல்" என்று குறிப்பிட்டுள்ளார்.
சிறப்பு சேவைகள் மற்றும் கட்டுரைகள்
பாலிடெக்னிக் மாணவர்களுக்கான திறன் மேம்பாட்டு பயிற்சி இன்று தொடங்கியது
தஞ்சாவூர் மாவட்டம் பாபனாசம் அரசு பாலிடெக்னிக் மாணவர்களுக்கான திறன் மேம்பாட்டு பயிற்சி, திருச்சி தேசிய தொழில் நுட்ப நிறுவனத்தின் உற்பத்தி திறன் மையத்தில் 6 முதல் 30-ந் தேதி வரை நடைபெறுகிறது.
இன்றைய தொடக்க நிகழ்ச்சியில் மையத்தின் தலைவர் டாக்டர் ஶ்ரீராம்குமார் வரவேற்புரை நிகழ்த்தினார். பயிற்சி திட்டத்தின் ஒருங்கிணைப்பாளரான பேராசிரியர் டாக்டர் சிவகுமாரன், 30 மாணவர்களுக்கு 26 நாட்கள் நடைபெறவுள்ள பயிற்சி குறித்து விளக்கினார். மின்சார எந்திரங்கள், மின்னணுவியல், ரோபாட்டிக்ஸ், ஆட்டோமேஷன் ஆகியவற்றின் அடிப்படை பயிற்சியை அளிக்க திட்டமிடப்பட்டுள்ளது. திட்டமிடுதல் மற்றும் மேம்பாட்டு பிரிவு டீன் டாக்டர் துரைசெல்வம், வடிவமைப்பு, மதிப்பீடு, நவீன உற்பத்தி, சோதனை, ஆட்டோமேஷன், மின்சாரம் மற்றும் எரிசக்தி சேமிப்பு, சிஎன்சி எந்திரங்கள், சிஎன்சி கன்ட்ரோலர், ரோபாட்டிக்ஸ் போன்ற திறன்மேம்பாட்டு வகுப்புகள் பல்வேறு சோதனைக்கூடங்களில் நடத்தப்படுவது பற்றி விளக்கினார்.
திருச்சி என்ஐடி இயக்குநர் டாக்டர் அகிலா, தொழில்முறை வல்லுநர்கள் மற்றும் தொழிற்சாலைகளில் மாணவர்களுக்கு அளிக்கப்படும் இந்தப் பயிற்சி, சிறந்த செயல்திறனை அளிக்கும் என்று கூறினார். பாபனாசம் பாலிடெக்னிக் மாணவர்களுக்கான இந்தப்பயிற்சியை தொடங்கிவைப்பதில் பெருமகிழ்ச்சியடைவதாக அவர் கூறினார். இந்த காலத்திற்கு ஏற்ற பயிற்சி திட்டம், நாட்டின் உள்கட்டமைப்பு மேம்பாட்டிற்கு பங்களிக்கும் இளைஞர்களின் திறனை வளர்க்க உதவும் என்று அவர் குறிப்பிட்டார்.
திறன்மேம்பாடு மற்றும் தொழில்முனைவோர் அமைச்சகம், தேசிய திறன் மேம்பாட்டு கழகம் மூலம், பிரதமரின் கவுசல் விகாஸ் திட்டத்தை செயல்படுத்தி வருவதாக அவர் தெரிவித்தார். தொழிலுக்கு பொருத்தமான திறனை இளைஞர்கள் அடைய இது வகை செய்கிறது. தமிழக அரசும் கடந்த பத்தாண்டுகளாக திறன் மேம்பாட்டில் கவனம் செலுத்தி வருவதாக அவர் தெரிவித்தார். இதற்காக தமிழ்நாடு திறன்மேம்பாட்டு கழகம் ஏற்படுத்தப்பட்டுள்ளதாகவும் அவர் கூறினார்.
பாபனாசம் பாலிடெக்னிக் மின்சாரம் மற்றும் மின்னணு பொறியியல் துறை தலைவர் டாக்டர் ரவிக்குமார், மாணவர்களுக்கு பயிற்சி அளிக்க அனுமதி வழங்கிய என்ஐடி இயக்குநருக்கு நன்றி தெரிவித்துக் கொண்டார். துறையின் உதவி பேராசிரியர் டாக்டர் பி ராஜா நன்றியுரையாற்றினார்.
உள்துறை அமைச்சகம்
மத்திய உள்துறை மற்றும் கூட்டுறவுத் துறை அமைச்சர் திரு அமித்ஷா, ஹரியானா காவல் துறையினருக்கு பிரெசிடென்ட்ஸ் கலர்  கர்னாலில் இன்று வழங்கினார்
எல்டி ஃபுட்ஸ் நிறுவனத்தின் குறிப்பிட்ட மூலதனப் பங்குகளை சாலிக் இன்டர்நேஷனல் இன்வெஸ்ட்மென்ட் கார்ப்பரேஷன் வாங்கியதை வணிகப் போட்டி ஆணையம்  அங்கீகரித்தது. போட்டிச் சட்டம், 2002 இன் பிரிவு 31ன் கீழ், இந்த ஒப்புதல் வழங்கப்பட்டுள்ளது.
சாலிக் இன்டர்நேஷனல் இன்வெஸ்ட்மென்ட் கார்ப்பரேஷன் என்பது சவுதி அரேபியாவின் ரியாத்தில் உள்ள பட்டியலிடப்படாத வரையறுக்கப்பட்ட பொறுப்பு நிறுவனமாகும். இது சவுதி விவசாய மற்றும் கால்நடை முதலீட்டு நிறுவனத்திற்கு முழுமையாகச் சொந்தமானது எனக்கருதப்படுகிறது. சாலிக் என்பது சவூதி அரேபியா மற்றும் சர்வதேச அளவில் விவசாயம் மற்றும் உணவுப் பொருட்களின் வர்த்தகம் ஆகிய துறைகளில் நிபுணத்துவம் பெற்ற பல்வேறு சர்வதேச நிறுவனங்களின் பங்குகளைக் கொண்ட முதலீட்டு நிறுவனமாகும். இந்த நிறுவனத்தின் விவசாய வணிகமானது, விவசாயம் மற்றும் கொள்முதல் பொருட்களை சவூதி அரேபியாவிற்கு இறக்குமதி செய்வதில் கவனம் செலுத்துகிறது.
எல்டி ஃபுட்ஸ் நிறுவனம் 70 ஆண்டு பழமையான நுகர்வோர் உணவு நிறுவனமாகும். குறிப்பாக அரிசி சார்ந்த உணவுப் பொருட்களை உலகம் முழுவதும் வணிகம் செய்து வருகிறது.
கப்பல் போக்குவரத்து அமைச்சகம்
கடல்சார் துறையை வலுப்படுத்த ‘சாகர் சம்பர்க்’ என்ற உயர் திறன் மிக்க உலகளாவிய வழிகாட்டும் செயற்கைகோள் முறையை திரு சர்பானந்த சோனாவால் தொடங்கிவைத்தார்
இந்திய கடல்சார் துறையை வலுப்படுத்தவும், சிறந்த உள்கட்டமைப்புக்கும், புதுமை கண்டுபிடிப்புகளுக்கும் மத்திய துறைமுகங்கள், கப்பல், நீர்வள அமைச்சகம் உறுதிபூண்டுள்ளது. கடல்சார் துறையில் டிஜிட்டல் முன்னெடுப்பை மேலும் மேற்கொள்ளும் வகையில், உள்நாட்டிலேயே தயாரிக்கப்பட்ட உயர் திறன் மிக்க உலகளாவிய வழிகாட்டும் செயற்கைகோள் முறையான ‘சாகர் சம்பர்க்’-கை மத்திய துறைமுகங்கள், கப்பல் மற்றும் நீர்வள அமைச்சர் திரு சர்பானந்த சோனாவால் இன்று தொடங்கிவைத்தார்.
இந்த நிகழ்ச்சியில் பேசிய திரு சர்பானந்த சோனாவால், பிரதமர் திரு நரேந்திர மோடி தலைமையின் கீழ், மத்திய துறைமுகங்கள், கப்பல், நீர்வள அமைச்சகம், பாதுகாப்பான கப்பல் வழிகாட்டுதலுக்கு உயர் முன்னுரிமை அளித்துள்ளதாக கூறினார். அண்மைக் காலங்களில் கப்பல் போக்குவரத்தின் எண்ணிக்கை அதிகரித்து வருவதை கருத்தில் கொண்டு, இந்நடவடிக்கையை மேற்கொள்வதாக அவர் தெரிவித்தார். இந்தியாவில் தயாரிக்கப்பட்ட இந்த முறையானது, பாதுகாப்பான பயணத்திற்காக கப்பல்களுக்கு மேலும் துல்லியமான தகவல்களை அளிக்கும் என்று அவர் குறிப்பிட்டார்.
பாதுகாப்பாக கப்பல்களை செலுத்துவதற்கு இத்தகைய உலகளாவிய வழிகாட்டும் செயற்கைகோள் முறையானது உதவும் என்றும், துறைமுகங்களில் விபத்துகளை தவிர்க்க உதவும் என்றும் கூறினார். கப்பல்களின் பாதுகாப்பான மற்றும் திறன்மிக்க இயக்கத்திற்கும் இது உதவிடும் என்று திரு சர்பானந்த சோனாவால் தெரிவித்தார்.
பாதுகாப்பு அமைச்சகம்
‘எம்.வி எக்ஸ்-பிரஸ் பியர்ல்’ கப்பலில் ஏற்பட்ட தீயை அணைக்கும் பணியில் கடலோர காவல் படை கப்பல்கள் தொடர்ந்து ஈடுபடுகின்றன
இலங்கையின் கொழும்பு அருகே ‘எம்வி எக்ஸ்-பிரஸ் பியர்ல்’ என்ற சரக்கு கப்பலில் ஏற்பட்ட தீயை அணைக்கும் பணியில் இந்திய கடலோர காவல் படையின் ‘வைபவ்’, ‘வஜ்ரா’ ஆகிய கப்பல்கள் ஈடுபட்டுள்ளன.
மோசமான வானிலை மற்றும் கடல் கொந்தளிப்புக்கு இடையிலும், இலங்கை கப்பல்களுடன் இணைந்து தீயை அணைக்கும் பணியில் இந்திய கடலோர காவல் படை கப்பல்கள் ஈடுபட்டுள்ளன. தீயை அணைக்க உதவும் ஏஎப்எப்எப் கரைசல், மற்றும் கடல் நீர் ஆகியவற்றை பீய்ச்சி அடித்து தீயை அணைக்கும் பணியில் இந்திய கடலோர காவல் படை கப்பல்கள் ஈடுபட்டன. இதனால் சரக்கு கப்பல் தீப்பற்றி எரிவது குறைந்துள்ளது.
தீயை முற்றிலும் அணைக்கும் பணியில் இந்திய கடலோர காவல் படை கப்பல்கள் தொடர்ந்து ஈடுபட்டு வருகின்றன.
எம்வி எக்ஸ்-பிரஸ் பியர்ல்’ சரக்கு கப்பலில் 1,486 கன்டெய்னர்கள் உள்ளன. இவற்றில் நைட்ரிக் அமிலம் மற்றும் அபாயகரமான ரசாயணங்கள் உள்ளன. கப்பலின் இரு புறமும் அடுக்கி வைக்கப்பட்ட கன்டெய்னர்கள் பாதி அல்லது முற்றிலும் எரிந்த நிலையில் உள்ளன. கப்பலும் ஒரு புறம் சாய்ந்த நிலையில் உள்ளது. இதனால் கன்டெய்னர்கள் கடலில் விழும் அபாய நிலையில் உள்ளன.
மதுரையில் இருந்து இயக்கப்படும் இந்திய கடலோர காவல் படையில் டோர்னியர் ரக விமானம், வான் கண்காணிப்பு பணியில் ஈடுபட்டுள்ளது.
இதுவரை கடலில் எண்ணெய் கசிவு ஏற்படவில்லை. தீயை அணைக்கும் பணியில் உதவவும், எண்ணெய் கசிவு ஏற்பட்டால் அகற்றவும், இந்திய கடலோர காவல் படையில் சமுத்திர பிரகாரி கப்பல் அனுப்பப்பட்டுள்ளது.
தீயை அணைக்கும் பணியில் உதவ 4,500 லிட்டர் ஏஎப்எப்எப் கரைசல், 450 கிலோ ரசாயண பவுடர் ஆகியவற்றை இலங்கையிடம் இந்திய கடலோர காவல் படை கப்பல் வஜ்ரா கடந்த 26ம் தேதி வழங்கியது.
கடலில் மாசு ஏற்பட்டால், அதை அகற்றும் பணியில் கொச்சி, சென்னை, தூத்துக்குடியில் உள்ள கடலோர காவல் படை கப்பல்கள் தயார் நிலையில் வைக்கப்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1722346
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 178.29 கோடியைக் கடந்தது
நாட்டில் கடந்த 24 மணி நேரத்தில் 24.84 லட்சத்துக்கும் அதிகமாக  தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 178.29 கோடியைக்  கடந்தது. 2,06,05,684 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 13,450 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 4,23,67,070 ஆக அதிகரித்துள்ளது.
- தொடர்ந்து குணமடைந்தோர் விகிதம் தற்போது 98.64 சதவீதமாக உள்ளது. கடந்த 24 மணி நேரத்தில் 6,396 பேர் புதிதாக பாதிக்கப்பட்டுள்ளனர்.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 69,897 ஆக உள்ளது; நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.16 சதவீதமாக உள்ளது.
கடந்த 24 மணி நேரத்தில் 9,23,351 கொவிட் பரிசோதனைகள் செய்யப்பட்டன. இதுவரை சுமார் 77.09 கோடி கொவிட் பரிசோதனைகள்  செய்யப்பட்டுள்ளன. வாராந்திரத் தொற்று 0.90 சதவீதமாக உள்ளது. தினசரித் தொற்று விகிதம் 0.69 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1802815
கலாசாரத்துறை அமைச்சகம்
தாரா - இந்திய அறிவு முறைக்கு மரியாதை தொடரின் முதல் நிகழ்வை கலாச்சார அமைச்சகம் இன்று ஏற்பாடு செய்தது.
கலாச்சார அமைச்சகத்தால் ஏற்பாடு செய்யப்பட்ட தாரா - இந்திய அறிவு முறைக்கு மரியாதை தொடர் புதுதில்லியில் இன்று தொடங்கியது. அறிவியல் வாரத்தை கொண்டாடும் வகையில் ஏற்பாடு செய்யப்பட்டுள்ள இந்த மாநாட்டில் கலாச்சார அமைச்சகத்தின் செயலாளர் திரு கோவிந்த் மோகன் பதிவு செய்யப்பட்ட செய்தியின் மூலம் உரையாற்றினார்.
"பூஜ்ஜியத்திற்கு அப்பால் - கணிதத்திற்கு இந்தியாவின் சில அடிப்படைப் பங்களிப்புகளின் ஆய்வு" என்ற தலைப்பில் புகழ்பெற்ற கணிதவியலாளர் திரு மஞ்சுள் பார்கவா சிறப்புரை ஆற்றினார். அகில இந்திய தொழில்நுட்ப கல்விக்குழு உறுப்பினர் செயலாளர் திரு ராஜீவ் குமார் உள்ளிட்டோர் நிகழ்ச்சியில் கலந்து கொண்டனர்.
இந்தியாவில் கணிதம் மிக நீண்ட மற்றும் வளமான வரலாற்றைக் கொண்டுள்ளது என்று திரு கோவிந்த் மோகன் கூறினார். கணிதத்திற்கு இந்தியா குறிப்பிடத்தக்க பங்களிப்பைச் செய்துள்ளது. மனிதகுலம் செழிக்க மற்றும் இணைந்து வாழ்வதற்கான சிறந்த இடமாக உலகை மாற்றுவதற்கு, இந்த துறைக்கான பங்களிப்பைக் கொண்டாடுவதற்கான நேரம் இது என்று அவர் கூறினார்.
பல்வேறு துறைகளில் இந்தியாவின் பங்களிப்பைக் கொண்டாடும் வகையிலான விரிவுரைகள் வாயிலாக தாரா வரிசையை நடத்துவதற்கு கலாச்சார அமைச்சகம் பெருமிதம் கொள்கிறது என்றும் அவர் கூறினார்.
கணிதத்தில் இந்தியர்களின் பங்களிப்பு குறித்து பேசிய திரு மஞ்சுள் பார்கவ், பூஜ்ஜியத்தை விடவும் இன்னும் அதிகமான பங்களிப்பை கணிதத் துறையில் இந்தியா வழங்கியுள்ளது என்றார். கணிதத்தில் பூஜ்ஜியத்திற்கான பங்களிப்பு உலகெங்கிலும் உள்ள பள்ளிகளில் அங்கீகரிக்கப்பட்டு கற்பிக்கப்படும் அதே வேளையில், இந்தியாவின் மற்ற முக்கிய பங்களிப்புகள் பொதுவாக குறிப்பிடப்படாமல் இருக்கின்றன என்று அவர் கூறினார்.
பூஜ்ஜியத்தை தவிர கணிதத்தில் பத்து இந்திய பங்களிப்புகளை அவர் எடுத்துரைத்தார். இந்திய எண் அமைப்பு, பௌதாயனா-பிதாகோரஸ் தேற்றம், மொழியின் கணிதம், முக்கோணவியலில் சைன் செயல்பாடு, எதிர்மறை எண்கள், இருபடிச் சமன்பாடுகளுக்கான தீர்வுகள், பைனோமியல் குணகங்கள் உள்ளிட்டவை இவற்றில் அடங்கும்.
திரு ராஜீவ் குமார் பேசுகையில், கலாச்சார அமைச்சகம் ஏற்பாடு செய்துள்ள இந்த நிகழ்ச்சியின் மூலம் பண்டைய இந்தியாவில் மேற்கொள்ளப்பட்ட பணிகள் முதன்முறையாக உலகிற்கு எடுத்துச் செல்லப்படுகிறது என்றார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1801130
தகவல் மற்றும் ஒலிபரப்பு அமைச்சகம்
இந்திய அரங்கின்  ஜூரி உறுப்பினர்கள் ஊடகங்களுடன் உரையாடினர்
இஃப்பி-53 இல் திரையிடுவதற்காக 25 இந்திய பனோரமா திரைப்படங்கள் தெரிவுசெய்யப்பட்டுள்ளன
திரைப்படங்கள் இந்திய சினிமாவின் பன்முகத்தன்மையையும் நேர்த்தியையும் பிரதிபலிக்கின்றன
இருளர் மொழி திரைப்படம் முதல் முறையாக இஃப்பி-ல் திரையிடப்படுகிறது
53வது இந்திய சர்வதேச திரைப்பட விழாவில்  இந்தியன் பனோரமாவில் திரையிடுவதற்காக 400 படங்களிலிருந்து 5 மையநீரோட்ட திரைப்படங்கள் உட்பட மொத்தம் 25 திரைப்படங்கள் தெரிவுசெய்யப்பட்டுள்ளன என்று இந்தியன் பனோரமாவின்  ஜூரி உறுப்பினர் வினோத் கணத்ரா தெரிவித்தார்.
கோவாவில் இன்று நடைபெற்ற ‘IFFI டேபிள் டாக்ஸ்’ நிகழ்ச்சியில் பேசிய தலைவர், அனைத்துப் படங்களும் மிகவும் ஜனநாயக மற்றும் வெளிப்படையான நடைமுறை மூலம் தெரிவுசெய்யப்பட்டதாக கூறினார். “ஜூரி உறுப்பினர்கள் இந்திய சினிமாவின் பன்முகத்தன்மை, அழகு மற்றும் நேர்த்தியை பிரதிபலிக்கும் சுமார் 400 படங்களை ஒரு மாத காலம் பார்த்துள்ளனர். திரைப்படத் தயாரிப்பாளரின் மனம் மற்றும் சிந்தனையைப் பரிசீலித்து, நியாயமான முறையில் திரைப்படங்களைத் தெரிவுசெய்துள்ளோம்” என்றும் தலைவர் கூறினார்.
“எல்லா தடைகளையும் பாகுபாடுகளையும் கடந்து சினிமா அதன் சொந்த மொழியைப் பேசுகிறது. அனைத்து உறுப்பினர்களின் கருத்து மற்றும் தீர்ப்பின் அடிப்படையில் நாங்கள் திரைப்படங்களைத் தேர்ந்தெடுத்துள்ளோம், மேலும் கருத்து சுதந்திரம் தேர்வு செயல்பாட்டில் நியாயப்படுத்தப்பட்டது” என்று ஜூரி உறுப்பினரும் தெலுங்கு திரைப்பட இயக்குநருமான வி என் ஆதித்யா ஊடகங்களுடன் உரையாடும் போது கூறினார்.
ஜூரி உறுப்பினர் அசோக் காஷ்யப் கூறுகையில், இந்தியாவையும், நமது மொழி, கலாச்சாரம், கலை மற்றும் பாரம்பரியத்தின் பன்முகத்தன்மையையும் வெளிப்படுத்துவதே உறுப்பினர்களின் நோக்கம் என்றார். "இந்தத் திரைப்படங்கள் இஃப்பி-ல் ஒரு மினி இந்தியாவைக் காண்பிக்கும். மற்றவற்றுடன், முதன்முறையாக கேரளாவின் பழங்குடி மொழியான இருளா திரைப்படமும் இஃப்பி-ல் திரையிட தேர்வு செய்யப்பட்டுள்ளது" என்று அவர் மேலும் கூறினார்.
மற்றொரு ஜூரி உறுப்பினரான விஷ்ணு ஷர்மா கூறுகையில், திரைப்படங்களைப் பார்த்து தீர்ப்பு வழங்கும் வாய்ப்பு அனைத்து உறுப்பினர்களுக்கும் கிடைத்தது தனிப்பட்ட மற்றும் கூட்டு அனுபவமாக இருந்தது என்றார்.
பதின்மூன்று உறுப்பினர்களைக் கொண்ட சிறப்புத் திரைப்பட ஜூரிக்கு, புகழ்பெற்ற திரைப்படத் தயாரிப்பாளரும், எடிட்டரும், 9 தேசிய மற்றும் 36 சர்வதேச விருதுகளைப் பெற்றவருமான வினோத் கணத்ரா தலைமை தாங்கினார். பல்வேறு பாராட்டப்பட்ட திரைப்படங்கள், திரைப்பட அமைப்புகள் மற்றும் தொழில்களை தனித்தனியாக பிரதிநிதித்துவப்படுத்தும் உறுப்பினர்களைக் கொண்டு சிறப்பு நடுவர் குழு அமைக்கப்பட்டது, அதே சமயம் பணக்கார மற்றும் பன்முகத்தன்மை கொண்ட இந்திய திரைப்பட சகோதரத்துவத்தை கூட்டாக பிரதிநிதித்துவம் செய்கிறது.
ஜூரி உறுப்பினர்கள்
1. வினோத் கணாத்ரா 
2. ஏ.கார்த்திக்ராஜா
3. டாக்டர் அனுராதா சிங்
4. ஆனந்த ஜோதி
5. அசோக் காஷ்யப்
6.எனுமுள பிரேம்ராஜ்
7. எம்.கீதா கூரப்பா
8. ஜுகல் தேவதா
9. சைலேஷ் தவே
10. ஷிபு ஜி. சுசீலன்
11. விஷ்ணு ஷர்மா
12.வி என் ஆதித்யா
13.இமோ சிங்
இஃப்பி-ன் போது திரையிட 5 முக்கிய திரைப்படங்கள் உட்பட மொத்தம் 25 திரைப்படங்கள் தேர்ந்தெடுக்கப்பட்டுள்ளன. சுமார் 400 சமகால இந்தியத் திரைப்படங்களில் இருந்து தேர்ந்தெடுக்கப்பட்ட, ஃபீச்சர் பிலிம்களின் தொகுப்பு இந்தியத் திரைப்படத் துறையின் துடிப்பு மற்றும் பன்முகத்தன்மையைப் பிரதிபலிக்கிறது.
பிரதமர் அலுவலகம்
மாற்றுத்திறனாளிகளுக்கான உலகக்கோப்பை துப்பாக்கிச் சுடுதல் போட்டியில் தங்கப்பதக்கம் வென்ற இந்திய வீராங்கனைக்கு பிரதமர் வாழ்த்து தெரிவித்துள்ளார்
பிரான்சில் நடைபெற்று வரும் மாற்றுத்திறனாளிகளுக்கான உலகக்கோப்பை துப்பாக்கிச் சுடுதல் போட்டியில் உலக சாதனையுடன், தங்கப்பதக்கம் வென்ற இந்திய வீராங்கனைக்கு பிரதமர் திரு நரேந்திர மோடி வாழ்த்து தெரிவித்துள்ளார்.
இது குறித்து பிரதமர் வெளியிட்டுள்ள ட்விட்டர் பதிவில் ;
“வரலாற்று சிறப்புமிக்க சாதனை படைத்த அவனி லேக்ராவுக்கு வாழ்த்துகள். எதிர்கால வெற்றியின் உச்சத்தை அடையவும், மற்ற வீரர்களை ஊக்குவிக்கவும் என் மனமார்ந்த வாழ்த்துகள்” என்று குறிப்பிட்டுள்ளார்.
நாடாளுமன்ற விவகாரத்துறை அமைச்சகம்
2022 ஜூலை 18 அன்று தொடங்கிய நாடாளுமன்றத்தின் மழைக்கால கூட்டத்தொடர் இன்று மறுதேதி குறிப்பிடாமல் ஒத்திவைக்கப்பட்டது
2022 ஜூலை 18 அன்று தொடங்கிய நாடாளுமன்றத்தின் மழைக்கால கூட்டத்தொடர் 2022 ஆகஸ்ட் 8 திங்களன்று மறுதேதி குறிப்பிடாமல் ஒத்திவைக்கப்பட்டது. இந்தக் கூட்டத்தொடரில் 22 நாட்களில் 16 அமர்வுகள் நடைபெற்றுள்ளன.
இந்தக் கூட்டத்தொடரை ஜூலை 18 முதல் ஆகஸ்ட் 12 வரை 18 அமர்வுகளாக நடத்துவது என்று ஏற்கனவே முடிவு செய்யப்பட்டிருந்தது. ஆனால், முக்கியமான அரசு அலுவல்கள் முடிவடைந்துவிட்டதாலும், நாடாளுமன்றத்திற்கு வரவிருக்கும் விடுமுறைகளை உறுப்பினர்கள் சுட்டிக்காட்டியதாலும் முன்கூட்டியே முடிக்கப்பட்டுள்ளது.
இந்தக் கூட்டத்தொடரின் போது மக்களவையில் ஆறு மசோதாக்கள் தாக்கல் செய்யப்பட்டன. மக்களவையில் ஏழு மசோதாக்களும், மாநிலங்களவையில் ஐந்து மசோதாக்களும் நிறைவேற்றப்பட்டன. மக்களவையின் அனுமதியோடு தனிநபர் தரவு பாதுகாப்பு மசோதா 2019 திரும்பப் பெறப்பட்டது. இதையடுத்து இந்தக் கூட்டத்தொடரின் போது இரு அவைகளிலும் மொத்தம் ஐந்து மசோதாக்கள் நிறைவேற்றப்பட்டுள்ளன.
குடும்ப நீதிமன்றங்கள்  மசோதா, 2022, பேரழிவை ஏற்படுத்தும் ஆயுதங்கள் மற்றும் அவற்றின் விநியோக முறைகள்  திருத்த மசோதா 2022, இந்திய அண்டார்டிகா மசோதா 2022, தேசிய ஊக்கமருந்து தடுப்பு மசோதா 2021, மத்திய பல்கலைக்கழகங்கள் திருத்த மசோதா 2022 ஆகியவை இந்தக் கூட்டத்தொடரில் நிறைவேற்றப்பட்ட முக்கியமான மசோதாக்களாகும்.
விலைவாசி உயர்வு குறித்து அவை விதி 193-ன்கீழ், மக்களவையிலும், இதே விஷயம் குறித்து அவை விதி 176-ன்கீழ், மாநிலங்களவையிலும் குறுகிய கால விவாதங்கள் நடைபெற்றன.
இந்தியாவில் விளையாட்டுக்களை மேம்படுத்துவதன் தேவை, அரசு மேற்கொண்ட நடவடிக்கைகள் குறித்து திரு கௌரவ் கோகோய் எழுப்பிய விஷயத்தின் மீதான விவாதம் மக்களவையில் மார்ச் 31 அன்று எடுத்துக் கொள்ளப்பட்டது. இந்தக் கூட்டத்தொடரிலும் அது எடுத்துக்கொள்ளப்பட்ட போதும், நிறைவடையவில்லை.
மக்களவையின் செயல்பாட்டு திறன் சுமார் 48 சதவீதமாகவும், மாநிலங்களவையில் செயல்பாட்டு திறன் 44 சதவீதமாகவும் இருந்தது.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1849999
நிதி அமைச்சகம்
ரயில்வேத் துறைக்கு ரூ.64,587 கோடி ஒதுக்கீடு
2019 – 20-ஆம் ஆண்டுக்கான இடைக்கால நிதிநிலை அறிக்கையில், ரயில்வேத் துறைக்கு ரூ.64,587 கோடி ஒதுக்கப்பட்டுள்ளது. இத்துறைக்கான ஒட்டுமொத்த மூலதன செலவீனம் ரூ.1,58,658 கோடியாகும். இந்தத் தகவலை மத்திய நிதியமைச்சர் திரு பியூஷ் கோயல் நாடாளுமன்றத்தில் இன்று  இடைக்கால நிதிநிலை அறிக்கையை தாக்கல் செய்யும்போது தெரிவித்தார்.
அகல ரயில்பாதை மார்க்கங்களில் உள்ள அனைத்து ஆளில்லா லெவல் கிராஸிங்குகளும் அகற்றப்பட்டு விட்டதால், இந்த ஆண்டு இந்திய ரயில்வே வரலாற்றில் பாதுகாப்பான ஆண்டாகும் என்று அவர் கூறினார்.
வேகம், சேவை மற்றும் பாதுகாப்பில் உலகத் தரத்திலான அனுபவத்தை தரவல்ல “வந்தே பாரத் விரைவு ரயில்” உள்நாட்டிலேயே வடிவமைக்கப்பட்டு, தயாரிக்கப்பட்டு அறிமுகம் செய்யப்படவுள்ளது. நமது பொறியாளர்களின் தொழில்நுட்பத்தால் உருவாக்கியுள்ள இந்த ரயில், “இந்தியாவில் உற்பத்தி” திட்டத்திற்கு உத்வேகத்தை அளிக்கும்.
இளைஞர் நலன் மற்றும் விளையாட்டு அமைச்சகம்
கேலோ இந்தியா பல்கலைக்கழக விளையாட்டு 2022-ன் சின்னம், அடையாளம், உடை மற்றும் பாடலை திரு அனுராக் சிங் தாக்கூர், திரு யோகி ஆதித்யநாத் ஆகியோர் உத்திரப்பிரதேசத்தில் நாளை தொடங்கிவைக்க உள்ளனர்
கேலோ இந்தியா பல்கலைக்கழக விளையாட்டுகள் 2022-ன் சின்னம், அடையாளம், சீருடை மற்றும் பாடலை திரு அனுராக் தாக்கூர், திரு யோகி ஆதித்யநாத் ஆகியோர் உத்திரப்பிரதேச மாநிலம் லக்னோவில் உள்ள கோம்தி நகரில் அமைந்துள்ள இந்திராகாந்தி அறக்கட்டளையில் மே 5-ம் தேதி அன்று, தொடங்கிவைக்க உள்ளனர்.
கேலோ இந்தியா பல்கலைக்கழக விளையாட்டுகளின் 3-வது பகுதி மே 23-ல் தொடங்கி ஜூன் 3 வரை நடைபெற உள்ளது. தொடக்க நிகழ்ச்சி லக்னோவில் உள்ள பாபு பனாரசி தாஸ் பல்கலைக்கழகத்தில் மே 22 அன்று நடைபெற உள்ளது.
இந்நிகழ்ச்சியில் மத்திய இளைஞர் நலன் மற்றும் விளையாட்டுத் துறை இணையமைச்சர் திரு நிசித் பிரமானிக், உத்திரப்பிரதேச விளையாட்டுத்துறை அமைச்சர் திரு கிரிஷ் சந்திர யாதவ் உள்ளிட்டோர் கலந்துகொள்கின்றனர்.
இந்த கேலோ இந்தியா பல்கலைக்கழக விளையாட்டில் நாடு முழுவதும் உள்ள 200-க்கும் மேற்பட்ட பல்கலைக்கழகங்களைச் சேர்ந்த 4,700-க்கும் மேற்பட்ட விளையாட்டு வீரர்கள் உட்பட 7,000-க்கும் மேற்பட்டோர் பங்கேற்க உள்ளனர்.
பல்கலைக்கழக விளையாட்டுகளில் இதுவரை இல்லாத அளவாக 21 பிரிவுகளில் போட்டிகள் நடைபெற உள்ளன. முதன்முறையாக படகுப் போட்டி அறிமுகப்படுத்தப்பட்டுள்ளது.
விளையாட்டுப் போட்டிகள் தலைநகர் லக்னோ, வாரணாசி, நொய்டா, கோரக்பூர் ஆகிய இடங்களில் நடைபெற உள்ளன. துப்பாக்கிச் சுடும் போட்டி புதுதில்லியில் உள்ள டாக்டர் கர்ணி சிங் துப்பாக்கிச் சுடும் மையத்தில் நடைபெற உள்ளது. விளையாட்டுப் போட்டிகள், டிடி ஸ்போர்ட்ஸ் அலைவரிசை மற்றும் ஓடிடி தளங்களில் நேரடியாக ஒளிப்பரப்பப்பட உள்ளது.
ஊரக வளர்ச்சி அமைச்சகம்
ஏழைகள் நல வேலைவாய்ப்பு திட்டத்தின் கீழ் இது வரை 32 கோடி மனித சக்தி நாட்களுக்கான வேலைவாய்ப்பு வழங்கப்பட்டு ரூ 31,500 கோடிக்கும் அதிகமாக செலவிடப்பட்டிருக்கிறது
கொவிட்-19 பெருந்தொற்றை தொடர்ந்து, கிராமங்களுக்கு திரும்பும் இடம் பெயர்ந்த தொழிலாளர்களுக்கும், ஊரகப் பகுதிகளில் உள்ள பாதிக்கப்பட்ட நபர்களுக்கும் வேலைவாய்ப்புகளையும், வாழ்வாதாரத்தையும் வழங்குவதற்காக ஏழைகள் நல வேலைவாய்ப்பு திட்டம் தொடங்கப்பட்டது.
ஆறு மாநிலங்களில் உள்ள 116 மாவட்டங்களில் இருக்கும் கிராமத்தினருக்கு வேலைவாய்ப்புகளை வழங்கி இந்த திட்டம் பெருமளவில் அவர்களுக்கு உதவி வருகிறது.
ஏழைகள் நல வேலைவாய்ப்பு திட்டத்தின் கீழ் இது வரை 32 கோடி மனித சக்தி நாட்களுக்கான வேலைவாய்ப்பு வழங்கப்பட்டு ரூ 31,500 கோடிக்கும் அதிகமாக செலவிடப்பட்டிருக்கிறது.
1,32,146 தண்ணீர் சேமிப்பு அமைப்புகள், 4,12,214 ஊரக வீடுகள், 35,520 மாட்டு கொட்டகைகள், 25,589 பண்ணை குட்டைகள் மற்றும் 16,253 சமுதாய சுகாதார வளாகங்கங்கள் கட்டப்பட்டுள்ளன.
மாவட்ட கனிம நிதியின் மூலம் 7,340 பணிகள் மேற்கொள்ளப்பட்டுள்ளன. 2,123 கிராம பஞ்சாயத்துகளுக்கு இணைய இணைப்ப வழங்கப்பட்டுள்ளது. 21,595 கழிவு மேலாண்மை பணிகள் மேற்கொள்ளப்பட்டுள்ளன, 62,824 நபர்களுக்கு திறன் பயிற்சி வழங்கப்பட்டுள்ளது.
மேலும் விவரங்களுக்கு இந்த ஆங்கில செய்தி குறிப்பை காணவும்: https://pib.gov.in/PressReleasePage.aspx?PRID=1663714
சிறுபான்மையினர் நலன் அமைச்சகம்
சிறுபான்மையின மாணவர்களுக்கு நேரடி நல மாற்ற முறைப்படி உதவித்தொகை வழங்குதல் தகுதியுள்ள சிறுபான்மையின மாணவர்களுக்கு நேரடி நல மாற்ற  முறைப்படி தேசிய உதவித்தொகை முகப்பு  மூலமாகக் நிதி உதவி வழங்கப் படுகிறதால் கீழ்க்கண்ட நலன்கள் இலக்கு பயனீட்டாளர்கள் உள்ளிட்ட எல்லா உரிமையுடையவர்களுக்கும் சென்றடையும் நிலையைப்பெற்றிருக்கின்றன.
அ) மாணவர்களுக்கு நேரடியாக காலத்தில் தொல்லையற்ற வகையில் உதவித்தொகை வழங்கல்
ஆ)நேர்மை மற்றும் வெளிப்படையான முறையில் உதவித்தொகைவழங்கல்
இ) உதவித்தொகை உண்மையான பயனீட்டளர்களுக்குச் சென்றடைவதை உறுதிப்படுத்துதல்
ஈ) வழங்கப்பட்டவருக்கே மேலும் வழங்கப்படும் நிலையை நீக்குதல் மற்றும் அரசாங்க நிதியைத்தவறாக பயன்படுத்தும் நிலையை தவிர்த்தல்
உ)பயனீட்டாளர்களைப்பற்றிய விவரமான தரவுத்தளத்தை உருவாக்குதல்.
எந்த தொழில்நுட்ப ச்சிக்கல்/ இடர் எந்த உரிமையாளரால் சந்திக்கப்பட்டாலும் உதவித் தொகைத் திட்டங்களை நடைமுறைப்படுத்துவதற்கான தேசிய தகவல் மையத்தால்  அமைக்கப்பட்டுள்ள தேசிய உதவித்தொகை முகப் பால் அது உடனே ஆய்வுசெய்யப்படும். உதவி மேசை மற்றும் உதவி எண் எல்லா உரிமையாளர்களின் தொழில்நுட்பம் சார்ந்த சிக்கல்களை உடனே களைவதற்கு ஏற்றவாறு அமைக்கப்பட்டிருக்கின்றன. சிறு பான்மையோர் நல அமைச்சகம் சிறப்பான குறைநீக்கும் அமைப்பை இலக்கு பயனீட்டாளர் உள்ளிட்ட உரிமையாளரின் கவலைகளை கண்காணித்து நீக்குவதற்காக அமைத்திருக்கிறது. இந்தத்தகவல் மத்திய துனையமைச்சர்  சிறுபான்மையோர் நலம் திரு முக்தர் அப்பாஸ் நக்வியால் மக்களவையில் கேட்கப்பட்ட கேள்விக்கு எழுத்துமூலம் அளிக்கப்பட்ட பதிலாக வழங்கப்பட்டுள்ளது.
எரிசக்தி அமைச்சகம்
பிரிக்ஸ் நாடுகளின் 2 நாள் பசுமை ஹைட்ரஜன் உச்சிமாநாட்டை நடத்தியது என்டிபிசி நிறுவனம்
மத்திய மின்துறை அமைச்சகத்தின் கீழ் செயல்படும், என்டிபிசி நிறுவனம், பசுமை ஹைட்ரஜன் பற்றிய இரண்டு நாள் உச்சிமாநாட்டை நடத்தியது. தற்போது பசுமை ஹைட்ரஜன்தான், அடுத்த கட்ட எரிசக்தியாக கருதப்படுகிறது.
இந்த ஆன்லைன் நிகழ்ச்சியில், பிரேசில், ரஷ்யா, இந்தியா, சீனா, தென் ஆப்பிரிக்கா ஆகிய பிரிக்ஸ் நாடுகளின் நிபுணர்கள் பங்கேற்றனர். பசுமை ஹைட்ரஜன் துறை பற்றிய நுண்ணறிவு, தொழில்முறை பார்வை, இத்துறையில் தங்கள் நாட்டில் ஏற்பட்டுள்ள முன்னேற்றங்கள் குறித்து இவர்கள் தங்களது கருத்துக்களை பகிர்ந்துக் கொண்டனர்.
இந்நிகழ்ச்சியில் மின்துறை அமைச்சக செயலாளர் திரு அலோக் குமார் கலந்து கொண்டு பேசுகையில், ‘‘பசுமை ஹைட்ரஜன் துறையில் முதலீட்டுக்கு தற்போதுள்ள ஒழுங்குமுறைகள், தேவையற்ற தடையாக இல்லாமல் இருப்பதை உறுதி செய்ய அரசு மற்றும் தொழில் துறை இணைந்து செயல்பட வேண்டும். ஹைட்ரஜனை பாதுகாப்பாக கொண்டு செல்வது, அதிகளவில் சேமிப்பது ஆகியவற்றில் சர்வதேச தரத்தை பின்பற்றுவது போன்ற அம்சங்களில் பிரிக்ஸ் நாடுகள் இணைந்து பணியாற்ற வேண்டும்’’ என்றார்.
வரவேற்புரையில் என்டிபிசி நிறுவனத்தின் தலைமை நிர்வாக அதிகாரி திரு குர்தீப் சிங் பேசுகையில், நிலையான வளர்ச்சி மற்றும் அனைத்தும் உள்ளடங்கிய பொருளாதார வளர்ச்சி பற்றிய பொது தொலைநோக்கை 5 பிரிக்ஸ் நாடுகளும் பகிர்ந்து கொள்கின்றன. எரிசக்தி ஒத்துழைப்பை வலுப்படுத்துவது, மலிவான, நம்பகமான, அணுகக்கூடிய, பாதுகாப்பான எரிசக்தியை உறுதி செய்வது போன்றவை பிரிக்ஸ் நாடுகளின் கொள்கையில், எப்போதும் முக்கியமான பகுதியாக உள்ளது.
பசுமை ஹைட்ரஜனில், பிரிக்ஸ் நாடுகள் உட்பட அனைத்து நாடுகளும் ஆர்வமாக உள்ளன. ஏனென்றால், நிலையான எரிசக்தியை விநியோகிக்கும் ஆற்றல் இதில் அதிகமாக உள்ளது. எரிசக்தி கிடைப்பதன் அளவை அதிகரிக்கிறது மற்றும் சுற்றுச்சூழலில் எதிர்மறையான தாக்கத்தை குறைக்கிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1729630